अब सोहन की दूसरी पत्नी के बेटा पैदा हुआ और सोहन बहुत खुश था | बिन्नी और प्रिया भी अपने भाई के होने से बहुत खुश थी | जितनी ख़ुशी सोहन को थी उतनी ही ख़ुशी इंदिरा को भी थी क्योंकि उसकी बेटियों को भाई का सहारा जो मिल गया था लेकिन वो अपनी ख़ुशी को किसी से बाँट नही सकती थी | इस समय इंदिरा ने अपनी सौतन की खूब सेवा टहल की लेकिन इंदिरा की किस्मत में ऐसा कहाँ की भलाई के बदले कोई उससे भलाई करे | अब तो सोहन इंदिरा से और भी ज्यादा लड़ने झगड़ने लगा था और उसे ताने मारता | अब बिन्नी और प्रिया इस भयानक दृश्य को देखकर डर के मारे घर के किसी एक कोने में दुबक जाती थी | बड़ी बेटी बिन्नी अब काफी समझदार होने लगी थी और वह अपनी अम्मा को बचाने की कोशिश भी करती लेकिन प्रिया डर के मारे दूसरे कमरे में चली जाती थी |